โกลด์แมนแซคส์มองคาบสมุทรเกาหลียังตึงเครียดพร้อมปรับลดอันดับความน่าลงทุนตลาดหุ้นเกาหลีใต้
โกลด์แมน แซคส์ ปรับลดอันดับความน่าลงทุนของตลาดหุ้นเกาหลีใต้ ลงมาอยู่ที่ Marketweight (คงระดับการลงทุน) จากเดิมที่ Overweight (เพิ่มน้ำหนักการลงทุน) เนื่องจากสถานการณ์ตึงเครียดในคาบสมุทรเกาหลีใต้ยังไม่มีแนวโน้มที่จะคลี่คลายลง
24 ส.ค. 2558

โกลด์แมน แซคส์ ปรับลดอันดับความน่าลงทุนของตลาดหุ้นเกาหลีใต้ ลงมาอยู่ที่ Marketweight (คงระดับการลงทุน) จากเดิมที่ Overweight (เพิ่มน้ำหนักการลงทุน) เนื่องจากสถานการณ์ตึงเครียดในคาบสมุทรเกาหลีใต้ยังไม่มีแนวโน้มที่จะคลี่คลายลง
ขณะเดียวกันมีรายงานว่า นักลงทุนทั่วโลกได้เทขายหุ้นในตลาดหุ้นเกาหลีใต้เมื่อสัปดาห์ที่แล้ว คิดเป็นมูลค่าราว 903 ล้านดอลลาร์
สำหรับการปรับลดความน่าลงทุนของตลาดหุ้นเกาหลีใต้มีขึ้นในขณะที่สถานการณ์ตึงเครียดระหว่างเกาหลีเหนือและเกาหลีใต้ยังไม่มีสัญญาณคลี่คลายลง โดยการประชุมระดับสูงระหว่างเจ้าหน้าที่ของเกาหลีเหนือและเกาหลีใต้ ซึ่งเริ่มขึ้นตั้งแต่เมื่อวาน ยังคงดำเนินต่อมาจนถึงช่วงเช้าวันนี้ตามเวลาไทย
เจ้าหน้าที่ตัวแทนจากเกาหลีเหนือได้เรียกร้องให้เกาหลีใต้ยุติการเผยแพร่โฆษณาชวนเชื่อเกี่ยวกับการต่อต้านลัทธิคอมมิวนิสต์ ขณะที่เกาหลีใต้ยืนกรานว่า เกาหลีเหนือจะต้องแสดงความรับผิดชอบต่อเหตุการณ์กับดักระเบิดที่ส่งผลให้ทหารของเกาหลีใต้บาดเจ็บ 2 นาย